NUOMONĖ 6. Mes auditavome: a) Valdybos metines finansines ataskaitas, kurias sudaro 2016 m. gruodžio 31 d. pasibaigusių finansinių metų finansinės būklės (4) ir biudžeto vykdymo (5) ataskaitos; ir b) šiose finansinėse ataskaitose atspindimų operacijų teisėtumą ir tvarkingumą, kaip to reikalauja Sutarties dėl Europos Sąjungos veikimo (SESV) 287 straipsnis. Finansinių ataskaitų patikimumas Nuomonė dėl finansinių ataskaitų patikimumo 7. Mūsų nuomone, 2016 m. gruodžio 31 d. pasibaigusių finansinių metų Valdybos finansinėse ataskaitose Valdybos finansinė būklė 2016 m. gruodžio 31 d. bei tą dieną pasibaigusių finansinių metų operacijų ir pinigų srautų rezultatai bei grynojo turto pokyčiai visais reikšmingais aspektais yra pateikti teisingai, kaip to reikalauja jos finansinis reglamentas ir Komisijos apskaitos pareigūno priimtos apskaitos taisyklės. Jos pagrįstos tarptautiniu mastu pripažintais viešojo sektoriaus apskaitos standartais. Finansinėse ataskaitose atspindimų operacijų teisėtumas ir tvarkingumas Pajamos Nuomonė dėl finansinėse ataskaitose atspindimų pajamų teisėtumo ir tvarkingumo 8. Mūsų nuomone, 2016 m. gruodžio 31 d. pasibaigusių finansinių metų finansinėse ataskaitose atspindimos pajamos visais reikšmingais aspektais yra teisėtos ir tvarkingos. Mokėjimai Nuomonė dėl finansinėse ataskaitose atspindimų mokėjimų teisėtumo ir tvarkingumo 9. Mūsų nuomone, 2016 m. gruodžio 31 d. pasibaigusių finansinių metų finansinėse ataskaitose atspindimi mokėjimai visais reikšmingais aspektais yra teisėti ir tvarkingi. Vadovybės ir už valdymą atsakingų asmenų atsakomybė 10. Pagal SESV 310–325 straipsnius ir Valdybos finansinį reglamentą vadovybė yra atsakinga už finansinių ataskaitų parengimą ir pateikimą, laikantis tarptautiniu mastu pripažintų viešojo sektoriaus apskaitos standartų, bei už jose atspindimų operacijų teisėtumą ir tvarkingumą. Ši atsakomybė apima vidaus kontrolės nustatymą, vykdymą ir palaikymą, siekiant parengti ir pateikti finansinės būklės ataskaitas, kuriose nėra reikšmingų dėl sukčiavimo ar klaidų atsiradusių iškraipymų. Vadovybė taip pat privalo užtikrinti, kad finansinės būklės ataskaitose atspindima veikla, finansinės operacijos ir informacija atitiktų jas reglamentuojančius teisės aktus. Galutinė atsakomybė už finansinėse ataskaitose atspindimų operacijų teisėtumą ir tvarkingumą tenka Valdybos vadovybei. 11. Rengiant finansines ataskaitas, vadovybė yra atsakinga už Valdybos gebėjimo toliau užtikrinti veiklos tęstinumą vertinimą, už deramą su tęstinumu susijusių dalykų atskleidimą ir už veiklos tęstinumo prielaidos taikymą apskaitai. 12. Už valdymą atsakingi asmenys vykdo subjekto finansinės atskaitomybės proceso priežiūrą. Auditoriaus atsakomybė už finansinių ataskaitų ir atspindimų operacijų auditą 13. Mūsų tikslai yra gauti pakankamą patikinimą dėl to, ar Valdybos finansinėse ataskaitose nėra reikšmingų iškraipymų, o jose atspindimos operacijos yra teisėtos ir tvarkingos, bei, remiantis mūsų auditu, pateikti Europos Parlamentui ir Tarybai arba kitoms atitinkamoms biudžeto įvykdymą tvirtinančioms institucijoms patikinimo pareiškimą dėl finansinių ataskaitų patikimumo bei jose atspindimų operacijų teisėtumo ir tvarkingumo. Pakankamas patikinimas užtikrina aukštą patikinimo lygį, tačiau jis nėra garantija, kad auditas visuomet nustatys esamus reikšmingus iškraipymų ar neatitikties atvejus. Tokius atvejus gali nulemti sukčiavimas ar klaidos ir jie laikomi reikšmingais jei, imant atskirai ar subendrinus, galima pagrįstai tikėtis, jog jie darys įtaką naudotojų ekonominiams sprendimams, priimtiems remiantis šiomis finansinėmis ataskaitomis. 14. Atliekant auditą, taikomos procedūros, skirtos gauti audito įrodymus apie sumas ir kitą informaciją finansinėse ataskaitose bei apie jose atspindimų operacijų teisėtumą ir tvarkingumą. Procedūros pasirenkamos auditoriaus nuožiūra, taip pat remiantis dėl sukčiavimo ar klaidų atsiradusių finansinių ataskaitų reikšmingų iškraipymų ar susijusių operacijų reikšmingos neatitikties Europos Sąjungos teisiniam pagrindui rizikos vertinimu. Atliekant šiuos rizikos vertinimus, nagrinėjamos ataskaitų rengimui ir jų teisingam pateikimui bei atspindimų operacijų teisėtumui ir tvarkingumui svarbios vidaus kontrolės priemonės, siekiant pagal esamas aplinkybes nustatyti tinkamas audito procedūras, bet ne siekiant pareikšti nuomonę dėl vidaus kontrolės veiksmingumo. Audito metu taip pat įvertinamas taikomų apskaitos metodų tinkamumas ir vadovybės atliktų apskaitinių įvertinimų pagrįstumas; taip pat įvertinamas bendras finansinės būklės ataskaitų pateikimas. 15. Kalbant apie pajamas, mes tikriname Valdybos taikomas Fondo įnašų ir kitų pajamų, jei tokių yra, apskaičiavimo ir rinkimo procedūras (6). Mūsų atliktas Fondo įnašų tikrinimas buvo grindžiamas informacija, kurią pranešė kredito įstaigos per nacionalines pertvarkymo institucijas, ir kuris neapėmė šios informacijos patikimumo. Be to, Fondo įnašų, kuriems atitinkamai taikomi administraciniai skundai arba teismo procesai tarp kai kurių kredito įstaigų ir nacionalinių pertvarkymo institucijų ir teismo procesai Europos Sąjungos Bendrajame Teisme tarp kai kurių kredito įstaigų ir Valdybos, auditas nebuvo atliekamas siekiant nedaryti jokios įtakos tokio teismo proceso šalių pozicijai. Išsami informacija apie administracinius skundus arba teismo procesus pateikta Valdybos metinių finansinių ataskaitų 7(i) dalyje.“ 16. Išlaidų srityje mes nagrinėjame mokėjimų operacijas, kai išlaidos buvo padarytos, užregistruotos ir patvirtintos. Šis nagrinėjimas apima visas mokėjimų kategorijas, išskyrus avansus jų išmokėjimo momentu. Išankstiniai mokėjimai nagrinėjami tuo metu, kai lėšų gavėjas pateikia jų tinkamo panaudojimo įrodymą ir kai Valdyba sutinka su tuo įrodymu ir patvirtina išankstinį mokėjimą tais pačiais arba vėlesniais metais. 17. Rengdami šią ataskaitą ir patikinimo pareiškimą, mes atsižvelgėme į su Valdybos metinėmis finansinėmis ataskaitomis susijusį nepriklausomo išorės auditoriaus darbą, kaip nustatyta Valdybos finansinio reglamento 102 straipsnio 1 dalyje. Dalyko pabrėžimas 18. Neprieštaraudami 6–17 dalyse išreikštoms nuomonėms, Audito Rūmai norėtų pabrėžti, kad Fondo įnašai apskaičiuojami remiantis kredito įstaigų per nacionalines pertvarkymo institucijas Valdybai pateikta informacija. Tačiau BPM reglamente nepateikta išsami ir nuosekli kontrolės sistema siekiant užtikrinti informacijos patikimumą. Be to, Audito Rūmai pažymi, kad teisinėje sistemoje nustatyta įnašų apskaičiavimo metodika yra labai sudėtinga, todėl tikslumui kyla rizika. Be to, Valdyba negali leisti paskelbti išsamios informacijos apie atsižvelgiant į riziką įvertintų su kiekviena kredito įstaiga susijusių įnašų skaičiavimus, kadangi jie yra tarpusavyje susiję ir apima konfidencialią informaciją apie kitas kredito įstaigas. Tai turi įtakos šių skaičiavimų skaidrumui.